V. Veteška, podpredseda NR SR: (2006-01-31):
Prerušujem rokovanie o tomto bode programu. Pokračujeme prvým čítaním o návrhu poslankýň Národnej rady Slovenskej republiky Dagmar Bollovej a Renáty Zmajkovičovej na vydanie zákona, ktorým sa mení a dopĺňa zákon č. 303/2001 Z. z. o voľbách do orgánov samosprávnych krajov a o doplnení Občianskeho súdneho poriadku (tlač 1438). Návrh na jeho pridelenie výborom máte v rozhodnutí č. 1455. Dávam slovo pani poslankyni Bollovej, aby návrh zákona uviedla. D. Bollová, poslankyňa: Ďakujem pekne, pán podpredseda. Vážené kolegyne, kolegovia, dovoľte, aby som predložila jeden z tých návrhov, ktoré, tak ako som sa vyjadrila pred krátkou chvíľou, myslím, nepatria do žiadnej politickej agendy, ide o návrh, ktorý by bol prospešný pre všetkých nás. Voľby do orgánov samosprávnych krajov v novembri 2005 prebiehali podľa doteraz platného zákona č. 303/2001 Z. z., ktorý sa ukázal ako nekompetentne vypracovaný. Potvrdila to nízka volebná účasť, ktorú občania zdôvodňovali slabou medializáciou navrhovaných kandidátov, nedostupnosťou kandidátskych listín, ich neprehľadnosťou i všeobecne nedostatočnou informovanosťou o spôsobe volieb. Nie menej závažným dôvodom bolo na základe obmedzenej informačnej kampane i nepochopenie funkcie a úloh vyšších územných celkov a ich poslaneckých zborov zo strany voličov. Na nedostatky uvedeného zákona upozornili samotní voliči, ale i majitelia mediálnych vysielateľov s licenciou s poukazovaním na absenciu zákonnej úpravy volebnej kampane v elektronických médiách. V takej situácii sa predstavovanie a súboje kandidátov odohrávali síce na letákoch, plagátoch, v inzercii, ale nie tam, kde by mali najlepší dosah na širokú verejnosť. Živá, reálna konfrontácia, teda to, čo najlepšie mobilizuje voliča, chýbala tam, kde sa jej prakticky nemožno vyhnúť, pretože prichádza za voličmi do domácností prostredníctvom nie iba centrálnych, ale i lokálnych a regionálnych vysielaní televízií a rozhlasov. Návrh novely, ktorý spolu s kolegyňou Zmajkovičovou predkladáme, rieši tento problém takmer úplne novým znením § 27, ktorého text upravuje i povinnosť vytlačiť a distribuovať kandidačné listiny všetkým voličom, aby mali dostatok času vybrať z obsiahlych zoznamov tých kandidátov, ktorých poznajú, resp. ktorých budú chcieť poznať pred samotným volebným aktom. Novela tiež stanovuje umiestňovanie plagátovacích plôch, ich úpravu, ako i úpravu volebných miestností a budov, v ktorých sa tieto miestnosti nachádzajú, aby sa predišlo vyvesovaniu vzorov upravených kandidačných listín, ktoré vo viacerých prípadoch usmerňovali voličov, ktoré poradové čísla majú vyznačiť. Návrh novely bude vyžadovať zvýšené náklady na štátny rozpočet v porovnaní s volebným rokom 2005 o približne 1,13 %, čo bude predstavovať tlač kandidačných listín pre približne 4,3 mil. voličov, čo z dôvodu dôležitosti zvýšenia záujmu a účasti voličov vo voľbách do orgánov samosprávnych krajov považujeme za skutočne nepodstatné. Údaje o finančnom vplyve tejto novely zákona boli do návrhu doplnené na základe vyjadrenia Ministerstva financií Slovenskej republiky zo dňa 21. 12. 2005, ktoré, teda toto vyjadrenie, navrhovateľky plne rešpektovali. Žiadame vás, vážené kolegyne a kolegovia, aby ste uznali, že doteraz platný zákon č. 303/2001 Z. z. nevytvára dostatočne aktívne predvolebné prostredie v zmysle zvýšenia záujmu a účasti voliča na voľbách do orgánov samosprávnych krajov. Prosíme vás, aby ste pochopili cieľ predloženej úpravy, a to je skvalitnenie občianskej spoločnosti, informovanosti a širšia účasť občanov na správe štátu, a aby ste z týchto dôvodov návrh novely podporili. Vopred vám za všetkých vašich voličov ďakujeme. (Potlesk.)